જેઠ સુદ પૂર્ણિમાએ ડાકોરમાં જેષ્ઠાભિષેક સ્નાનનો ખૂબ મહિમા હોવાથી ગુરૃવારની રાતથી જ શ્રધ્ધાળુઓએ મંદિર પાસે આવેલી રેલીંગ અને આગળના માર્ગો પર જમાવટ કરી દીધી હતી. વહેલી સવારે મંગળા આરતીના દર્શન માટે શ્રધ્ધાળુઓએ ધસારો મચાવ્યો હતો. થોડી જ વારમાં કુમકુમના તિલક સાથે શ્રીજીને જેષ્ઠાભિષેક સ્નાન કરાવવામાં આવ્યું હતું. આ પ્રસંગે ઘંટનાદ સાથે ડાકોરના ઠાકોરને સુગંધીવાળા અત્તર લગાવી કેસર અને ચંદનના જળથી સ્નાન કરાવવામાં આવ્યું હતું. આ અમૂલ્ય અવસરે મંદિરમાં દર્શનનો લ્હાવો લેવા માટે દૂર દૂરથી શ્રધ્ધાળુઓનો મહેરામણ ઉમટયો હતો.